15.11.2024.

Znanstvenom vijeću Instituta

* ovdje

PREDMET: Izvještaj sa znanstvenog skupa- 8. hrvatskog kongresa medicine rada s međunarodnim sudjelovanjem

Osmi hrvatski kongres medicine rada s međunarodnim sudjelovanjem održan je od 7. do 10. studenog 2024. u Splitu, pod pokroviteljstvom Predsjednika RH, Ministarstva zdravstva RH, Ministarstva rada, mirovinskog sustava, obitelji i socijalne politike RH i Grada Splita. Organizator kongresa bilo je Hrvatsko društvo za medicinu rada Hrvatskog liječničkog zbora, a suorganizatori Institut za medicinska istraživanja i medicinu rada, Katedra za zdravstvenu ekologiju i medicinu rada i sporta Medicinskog fakulteta Sveučilišta u Zagrebu, te Hrvatski zavod za javno zdravstvo. Kongres je okupio 200 sudionika iz Hrvatske i inozemstva, specijalista medicine rada i sporta, medicinskih sestara i tehničara, psihologa, stručnjaka zaštite na radu. Održana su dva plenarna predavanja o aktualnostima u medicini rada na razini Europske unije i Svjetske zdravstvene organizacije koja su održali prof. Gobba, predsjednik sekcije medicine rada Europskog udruženja medicinskih specijalista, i prof. Mijakoski, suradnik Centra Svjetske zdravstvene organizacije za zemlje jugoistočne Europe. Plenarno predavanje o nacionalnom projektu digitalizacije zaštite na radu koji provodi Ministarstvo rada, mirovinskog sustava, obitelji i socijalne politike RH održala je načelnica Sektora za zaštitu na radu Ministarstva gđa. Borić. Rad kongresa odvijao se kroz dva simpozija, 43 usmena izlaganja, 12 postera i 6 radionica.

Suradnici Zavoda za medicinu rada i okoliša održali su simpozij pod nazivom „Znanstvena istraživanja u području medicine rada i okoliša: aktualnosti i primjena u praksi”. Simpozij su moderirale Macan J. i Jurasović J., održano je 8 usmenih izlaganja i 2 radionice. Prezentiran je novi projekt Zavoda za medicinu rada i okoliša HumEnHealth (Macan J.), rezultati biomonitoringa metala u radnoj populaciji Hrvatske (Sekovanić A.), određivanje graničnih vrijednosti izloženosti za štetne kemikalije (Varnai V.M.), pouzdanost upitnika za samoprocjenu znakova ekcema u hrvatskih frizerskih učenika (Kovačić J.), profesionalna otrovanja zabilježena u Centru za kontrolu otrovanja (Franić Z.). Prezentirane su i tri teme iz medicine okoliša: izloženost rekreativnoj buci u mlađoj odrasloj populaciji (Kujundžić M.), mikroplastika kao okolišno zagađivalo (Jurasović J.) i metali kao kontaminanti hrane (Sulimanec A.). Održana je radionica o mjerenju parametara zaštitne kožne barijere kao alata za prevenciju profesionalnih bolesti kože (Babić Ž.) i radionica za medicinske sestre i tehničare o funkcionalnoj dijagnostici dišnog sustava u ambulanti medicine rada i sporta- izvođenju spirometrije s bronhodilatatornim testom (Šakić F.).

Osim simpozija, suradnici Zavoda za medicinu rada i okoliša prezentirali su prikaze slučajeva profesionalnih bolesti kože posterskim prezentacijama koje su bile i kratko usmeno prikazane i raspravljane (Šakić F., Mandić J., Bošković S.). Održana je i radionica o tjelovježbi i ergonomiji za radnim stolom (Franić Z.).

Macan J. je sudjelovala u radu organizacijskog i programskog odbora Kongresa i bila je jedan od moderatora posterske sekcije.

Sažeci kongresnih prezentacija objavljeni su na hrvatskom i engleskom jeziku u Arhivu za higijenu rada i toksikologiju 2024;75(3):A25-A86.

Prim.dr.sc. Jelena Macan, dr.med.